Priporočamo v branje: Stefan Winkle, Šibe človeštva.  
Če bi vas vprašali, kaj so šibe človeštva, na kaj bi najprej pomislili? Stefan Winkle je tako poimenoval svojo obsežno monografijo o zgodovini kužnih bolezni, ki je v slovenščini izšla v dveh špehatih knjigah. Skupaj z opombami, ki so same zase bogastvo konteksta in mestoma celo zabavnih anekdot, obsega vsaka knjiga preko devetsto strani.   
K sreči se poglavja berejo kot zase zaokrožena celota – novo poglavje, druga bolezen, tako da jih lahko berete poljubno. Začenjajo se z zgoščenim povzetkom biološkega aspekta bolezni, čemur sledi obširnejši del, ki predstavi, kako je bolezen spreminjala geografijo človeške zgodovine. Bolezni tako ne spoznavamo zgolj glede na njen medicinski potek oziroma prek razumevanja njenega biološkega in epidemiološkega vzroka, temveč tudi njen zgodovinski pomen, zgodovino, ki se prepleta z mnoštvom drugih zgodovin: od filozofije do zgodovine umetnosti in naprej.   
Če se o zgodovini torej večinoma učimo in beremo skozi kukalo monumentalnih zgodovinskih dogodkov, kot so vojaški preboji in porazi, lahko zdaj vidimo, kako so o politični zmagi ali neuspehu včasih odločili nevidno majhni bacili.  
Šibe človeštva torej niso toliko knjiga o bolezni sami na sebi, o njeni goli kužnosti ali smrtonosnosti, temveč knjiga, ki dokumentira, kako kužne bolezni od nekdaj živo posegajo v organizem družbe in jo sooblikujejo, lahko vse tja do mestne arhitekture.   
Pri tem pa je čudovito, da se kljub kompleksnosti, delo enostavno bere. Najtežji del je odločitev, kako in kam si namestiti to fizično zajetno knjigo, da vam bo med branjem tudi kar najbolj udobno.   
  
 Tekst: Katarina Mihelič; Knjižnica Škofljica